कर’ना जिउसानि गिबि दोहौनि सनदेरनाया गिलु-बालु महर लानायनि थाखाय मुलुगाव सिरि थाहाब थासारि सोमजिनायजों लोगोसे भारत हादरावबो मैखोम गोहोम गोग्लैदोंमोन। बे गिबि दोहौयाव हादरनि गोबां सुबुंफोरा खामानि गोमाजानो गोनां जादोंमोन। बेजों लोगोसे हादरा गोबां रांखावरि खहा जानांबाय। बे खहाखौ फैगोन जि बोसोरावबो फोलोमनो हागोनखौ गोब्राब नुहुरो। बिदिनो गाज्रि थासारिनिफ्राय गिबि कर’ना दोहौया एसे रुयनो हमनायाव दान गुसोनि उनाव खामानि गोमाजानाय सुबुंफोरा गोदान खामानि मावनो लादोंमोनल’, बे समावनो कर’नानि नैथि दोहौयाव सुबुं माहारिखौ फिन दैयाव गोग्लैनो नागिरनाय बिफांखौ दाननानै होनाय बादि खालामफिदों। बि नैथि दोहौयाव गिबि दोहौ बादिनो लकडाउन जाफिननायाव हादरनि सोलोंथाय फसंथानफोर, थांलाय-फैलाय राहा, हाथाय-बाजारफोरा बन्द जाफिन नांदों। बिदिनो कर’नानि सन्देरनायनि मुङाव सुबुं माहारिया हालाय-हाफाय जानांनायखौ नुनो मोन्दों ।